KOMMISSIONENS FORORDNING (EF) Nr. 1757/96 af 10. september 1996 om ekstraordinære supplerende foranstaltninger til støtte for oksekødsmarkedet i Det Forenede Kongerige

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved forordning (EF) nr. 1588/96 (2), særlig artikel 23, og

ud fra følgende betragtninger:

Kommissionens beslutning 96/239/EF af 27. marts 1996 om visse hasteforanstaltninger til beskyttelse mod bovin spongiform encephalopati (3), ændret ved beslutning 96/362/EF (4), forbyder, at levende kvæg eller dele deraf sendes fra Det Forenede Kongerige til andre medlemsstater eller udføres til tredjelande som følge af forekomsten af bovin spongiform encephalopati i Det Forenede Kongerige; Det Forenede Kongerige har forbudt, at kvæg på over 30 måneder på slagtetidspunktet indgår i fødevare- og foderkæderne; disse foranstaltninger medførte betydelige begrænsninger i de frie varebevægelser for oksekød og indebærer alvorlige forstyrrelser på det britiske marked; der bør derfor træffes ekstraordinære supplerende foranstaltninger til at støtte dette marked;

i lyset af aldersstrukturen i forbindelse med oksekød opkøbt til intervention af det britiske interventionsorgan inden den 27. marts 1996 bør sådanne produkter fuldstændigt fjernes fra markedet; de britiske interventionslagre, der blev solgt inden den 27. marts 1996 og stadig er til rådighed på markedet, bør derfor genopkøbes af det britiske interventionsorgan på visse betingelser med hensyn til behandling, kvalitet og emballering; desuden bør det britiske interventionsorgan bemyndiges til ved brænding at bortskaffe sådanne genopkøbte mængder samt resten af det britiske interventionsoksekød, der stadig var på offentligt lager den 27. marts 1996; for at sikre, at denne foranstaltning gennemføres hurtigt, bør der fastsættes en frist for brænding af de lagre, der skal bortskaffes;

der bør etableres en EF-medfinansieringsordning i lighed med den i Kommissionens forordning (EF) nr. 716/96 af 19. april 1996 om ekstraordinære støtteforanstaltninger for oksekødsmarkedet i Det Forenede Kongerige (5), senest ændret ved forordning (EF) nr. 1512/96 (6), i forbindelse med omkostningerne ved sådanne operationer; EF skal dog ikke medfinansiere udgifter til transport, overtagelse, lagring og fjernelse af genopkøbte lagre eller til transport, destruktion og brænding af genopkøbte lagre og restlagre eller til tekniske og finansielle udgifter i forbindelse med disse operationer;

af budgetmæssige årsager bør der fastsættes frister for genopkøb af oksekød, der tidligere var på interventionslager, for betaling af de relevante beløb samt for brændingsprocesserne;

det skal sikres, at de pågældende lagre destrueres på en måde, der ikke udgør nogen trussel mod menneskers eller dyrs sundhed; derfor bør betingelserne for den kontrol, som de britiske myndigheder skal udøve, beskrives nøje;

det bør fastsættes, at Kommissionens eksperter skal have adgang til at kontrollere, om de fastsatte betingelser overholdes;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

1. Efter ansøgning og nødvendig verifikation af produktmængde, -kvalitet og -identitet genopkøber det britiske interventionsorgan med henblik på brænding udbenet, tidligere interventionsoksekød, som var blevet fastsat i medfør af EF-bestemmelser inden den 27. marts 1996, forudsat at

- det stadig er i samme oprindelige, uændrede interventionsemballage som på afsætningstidspunktet

- det er blevet behandlet og opbevaret på betingelser svarende til dem, der gælder for interventionslagre

- produktets interventionskvalitet er bevaret.

2. Ansøgninger om genopkøb af tidligere interventionsoksekød som omhandlet i stk. 1 skal være indgivet til det britiske interventionsorgan senest den 18. september 1996.

Det britiske interventionsorgan skal

- træffe beslutning inden fem arbejdsdage efter en ansøgnings modtagelse

- inden det træffer beslutning foretage de nødvendige verifikationer med hensyn til, om de produkter, der tilbydes under denne ordning, er berettigede hertil, navnlig med hensyn til produktidentitet og -kvalitet

- veje de produkter, der skal genopkøbes

- straks underrette ansøgeren om sin beslutning med angivelse af dato og sted for overtagelse.

3. Den kompetente britiske myndighed kontrollerer ved den fysiske overtagelse af kødet, at det svarer til det i stk. 1 omhandlede kød.

Overtagelsesdagen skal senest være den 30. september 1996.

4. Den kompetente britiske myndighed skal føre særlige bøger med optegnelser om genopkøbte og overtagne mængder, deres vægt, datoen for overtagelse samt sælgers navn.

5. Genopkøbsprisen skal være den pris, som den oprindelige køber betalte til det britiske interventionsorgan for det pågældende produkt. Hvis produkterne imidlertid er blevet modtaget som naturalydelse, fastsættes genopkøbsprisen til 1 900 ECU/ton udbenet oksekød.

6. Betaling af de overtagne produkter skal senest finde sted den 15. oktober 1996.

7. Produkter, der overtages i henhold til stk. 2, skal inden fjernelse som omhandlet i artikel 2 opbevares adskilt fra alle andre interventionslagre og navnlig fra dem, der er opkøbt til intervention efter den 27. marts 1996.

8. Genopkøb af tidligere britiske interventionslagre som omhandlet i stk. 1 anses for at være en interventionsforanstaltning i henhold til artikel 3 i Rådets forordning (EØF) nr. 729/70 (7). Som fravigelse af artikel 5 og 6 i Rådets forordning (EØF) nr. 1883/78 (8) vil Det Forenede Kongerige være fuldt ud ansvarlig for udgifter i forbindelse med transport, overtagelse og lagring af de genopkøbte mængder såvel som med de tekniske og finansielle omkostninger, der er forbundet hermed.

Artikel 2

1. Den kompetente britiske myndighed bemyndiges til med henblik på brænding at fjerne nedenstående fra interventionslager:

- restlagre af udbenet oksekød, som det britiske interventionsorgan lå inde med den 27. marts 1996

- lagre af udbenet oksekød, der er genopkøbt i henhold til artikel 1.

2. Oksekød, der udtages fra interventionslagre efter stk. 1, skal vejes på det tidspunkt, det fjernes.

Den kompetente britiske myndighed skal føre specifikke, særskilte bøger for hver af de lagerkategorier, der omhandles i stk. 1, med angivelse af de udtagne partier, deres nøjagtige vægt og datoen for fjernelse.

3. Alle lagre, der udtages efter stk. 1, skal destrueres ved brænding straks efter, at de er udtaget og eventuelt behandlet på en destruktionsanstalt, og senest den 31. marts 1997.

Hvis kød, der er udtaget efter stk. 1, inden brænding behandles på en destruktionsanstalt, skal det fra processen hidrørende materiale opbevares særskilt og navnlig holdes adskilt fra alt andet materiale hidrørende fra destruktion i forbindelse med forordning (EF) nr. 716/96 og andre EF- eller nationale ordninger, der svarer til denne forordning.

4. Den kompetente britiske myndighed drager omsorg for, at ingen del af lagre, der er fjernet efter stk. 1, eller af materiale, der er fremkommet ved senere behandling eller brænding heraf, kan indgå i fødevare- eller foderkæderne eller anvendes til kosmetiske midler eller farmaceutiske produkter.

5. Den kompetente britiske myndighed foretager på stedet effektivt tilsyn med de operationer, der omhandles i denne artikel, navnlig ved at efterprøve, at forpligtelserne i stk. 4 efterkommes, og at alt sådant oksekød effektivt destrueres ved brænding.

6. Med henblik på de regnskaber, der omhandles i artikel 4 i forordning (EØF) nr. 1883/78, anses lagre, der fjernes efter stk. 1, for at være solgt til en pris på:

- 30 % af den gennemsnitlige regnskabsværdi ved begyndelsen af finansåret 1996 for de britiske restlagre

- 30 % af prisen for det oksekød, der er genopkøbt efter artikel 1.

7. Med hensyn til restlagre som omhandlet i stk. 1, første led, er Det Forenede Kongerige fuldt ud ansvarligt for:

- alle tekniske og finansielle omkostninger med virkning fra den 1. april 1997 for mængder, der stadig måtte være på lager denne dato

- enhver udgift i forbindelse med transport og destruktion ved brænding.

Artikel 3

Omregningskursen skal være den landbrugskurs, som er gældende den 1. oktober 1995.

Artikel 4

Det Forenede Kongerige vedtager de nødvendige foranstaltninger til at sikre, at denne ordning anvendes korrekt, og at denne forordning efterkommes fuldt ud. Landet underretter snarest muligt Kommissionen om de foranstaltninger, det har truffet, og om mulige ændringer heraf.

Artikel 5

Uden at dette berører artikel 9 i forordning (EØF) nr. 729/70, foretager Kommissionens eksperter, som i relevante tilfælde ledsages af eksperter fra medlemsstaterne, i samarbejde med Det Forenede Kongeriges kompetente myndighed kontrol på stedet for at efterprøve, om alle bestemmelser i denne forordning efterkommes.

Artikel 6

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 10. september 1996.

På Kommissionens vegne

Franz FISCHLER

Medlem af Kommissionen

(1) EFT nr. L 148 af 28. 6. 1968, s. 24.

(2) EFT nr. L 206 af 16. 8. 1996, s. 23.

(3) EFT nr. L 78 af 28. 3. 1996, s. 47.

(4) EFT nr. L 139 af 12. 6. 1996, s. 17.

(5) EFT nr. L 99 af 20. 4. 1996, s. 14.

(6) EFT nr. L 189 af 30. 7. 1996, s. 93.

(7) EFT nr. L 94 af 28. 4. 1970, s. 13.

(8) EFT nr. L 216 af 5. 8. 1978, s. 1.